Speaker se dieremishandelingsaak weer in die hofThandi Modise. Foto: Werner Beukes/SAPA AfriForum se privaatvervolgingseenheid het Thandi Modise, speaker van die parlement, gedagvaar om op 21 Junie 2019 in die Potchefstroomse landdroshof op aanklagtes van dieremishandeling te verskyn. Dít volg nadat die privaatvervolgingseenheid verlede jaar aangekondig het dat hulle Modise namens die Nasionale Dierebeskermingsvereniging (NDBV) privaat gaan vervolg. Die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke. Die oorlewende diere, insluitend varke, skape, hoenders en bokke, is sonder kos en water gelaat en was in ’n desperate toestand. Die NDBV moes 162 diere weens die nypende omstandighede van kant maak. Modise is op 22 Mei 2019 tot nuwe speaker van die Nasionale Vergadering verkies as opvolger vir die vorige speaker, Baleka Mbete. Lees alle vorige berigte oor Thandi Modise op Maroela Media.